FI Euroopan unionin virallinen lehti C 255/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2015/C 255/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

ASPARAGO DI CANTELLO

EU-nro: IT-PGI-0005-01267 – 17.10.2014

SAN ( ) SMM ( X )

1. Nimi

Asparago di Cantello

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Asparago di Cantello -parsan tuotantoon käytetään Precoce di Argenteuil -lajiketta ja hybridijohdannaisia.

Morfologiset ominaisuudet

Asparago di Cantello -parsan oraiden on oltava kokonaan valkoisia; niiden kärjet voivat olla vaaleanpunervia.

Oraiden on oltava

— eheitä,

— ulkonäöltään tuoreita,

— vailla muoto- tai pintavikoja.

Asparago di Cantello -parsa saa olla enintään 22 cm pitkä. Se jaetaan oraan (keskikohdasta mitatun) läpimitan perusteella kahteen laatuluokkaan, jotka ovat

— extra, jonka oraan läpimitta on 21–25 mm, ja

— prima, jonka oraan läpimitta on 13–20 mm.

Yhdessä extra- tai prima-luokan pakkauksessa saa olla painon perusteella laskettuna enintään 10 prosenttia oraita, jotka eivät vastaa ilmoitettua kokoa.

Aistinvaraiset ja kemiallis-fysikaaliset ominaisuudet

Aistinvaraisissa analyyseissä on määritelty seuraavat ominaisuudet:

tuoksu: voimakas mutta yleisesti miellyttävä, ei poikkeavia hajuja

maku: intensiivisen makea, hieman kitkerä jälkimaku; keskivoimakas parsanmaku.

Kemiallis-fysikaalisista analyyseistä on saatu seuraavat tulokset:

Energiasisältö 21–23 Kcal/100 g Rasvoja 0,11–0,14 g/100 g Hiilihydraatteja 3,01–3,55 g/100 g Tuhkapitoisuus 0,42–0,46 g/100 g Proteiini (N x 6,25) 1,51–1,54 g/100 g Ravintokuitu 0,50–0,96 g/100 g Kosteus 93,40–94,12 g/100 g

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotteen viljelyn, sadonkorjuun, pakkaamisen ja pakkaamista edeltävän varastoinnin on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Parsat pakataan yksilöidyllä maantieteellisellä alueella, jotta tuotteen ominaisuuksien säilyminen voidaan varmistaa. Koska tuote on pidettävä kaupan tuoreena heti sadonkorjuun jälkeen, jotta sille ominaiset aistinvaraiset ominaisuudet säilyvät, se puhdistetaan ja pakataan myyntiä varten välittömästi korjaamisen jälkeen. Parsaa voidaan kuitenkin säilyttää hetkellisesti (enintään 48 tuntia) neljässä celsiusasteessa.

Parsat on pakattava 0,5–5 kiloa painaviksi nipuiksi tai irtotavaraksi laatikoihin.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa on oltava kääre, joihin on merkitty aina samaan kohtaan nimitys ”Asparago di Cantello I.G.P”, EU:n SMM-tunnus sekä tuottajan toiminimi ja osoite.

Suojatun maantieteellisen merkinnän yhteydessä voidaan käyttää merkintöjä ja/tai kuvia, jotka viittaavat nimiin tai tuotemerkkeihin, tai yhteisömerkkejä tai yksittäisten yritysten tunnuksia.

Merkinnässä on oltava maantieteellistä sijaintia koskevan maininnan lisäksi logo eli maantieteellisen merkinnän piiriin kuuluvan Asparago di Cantello -parsan oma symboli.

Logo on seuraavanlainen:

Kaksi valkoista parsaa, joiden kärjissä on hieman violettia, asetettuna V-kirjaimen muotoon siten, että vasemmanpuoleinen parsa on päällimmäisenä. Parsojen yhtymäkohdassa on punaisella pohjalla valkoinen teksti ASPARAGO DI CANTELLO IGP.

Parsojen takana kaaren sisällä näkyy Cantellon Madonna in Campagna -kirkko, jonka taustalla on vuoristo, sininen taivas ja aurinko.

Kaari muodostuu sateenkaaren väreistä.

4. Maantieteellisen alueen tarkka rajaus

Asparago di Cantello -parsaa voi viljellä ainoastaan Cantellon kunnassa Varesen maakunnassa Italiassa.

5. Yhteys maantieteelliseen alueeseen

Cantellon maaperä on jäätikköjen sulamisveden tuomaa, ja se on rakenteeltaan erityisen irtonaista ja läpäisevää. Vesi poistuu siitä nopeasti. Maaperä sisältää paljon orgaanisia aineita, ja sen pH on 5,3–7,5, minkä vuoksi se soveltuu hyvin parsanviljelyyn. Paikkakunnan ilmasto kuuluu Euroopan makroilmastoon ja Insubrian alueen paikallisilmastoon, joka on Pojoen laakson ja Alppien ilmastojen välimuoto. Sademäärä on pienimmillään talvella ja suurimmillaan kesällä, myöhäisestä keväästä syksyyn. Koska sademäärä on suurin kesällä eli samaan aikaan kun kokonaishaihduntaa on eniten, vesistressitilanteet ovat parsanviljelyssä kesällä harvinaisia. Myös lumi tarjoaa tehokkaan vesilähteen ja toimii hyvänä maaperän eristeenä.

Suotuisten ilmasto-olosuhteiden ja tuotantoalueella käytettävien erityisten viljelytekniikoiden (esimerkiksi baulatura-kyntäminen keväisin, jolloin oras etioloituu, ja yksinomaan käsin tapahtuva sadonkorjuu) ansiosta parsat ovat kokonaan valkoisia, niiden kärki on vaaleanpunertava ja pituus enintään 22 cm, ja ne ovat kokonaan syötävissä.

Parsanviljelyn pitkän perinteen ansiosta Cantello yhdistetään aina parsaan, ja paikkakunta onkin saanut lisänimen Mecca degli asparagi (parsa-Mekka).

Kirkonkirjoista on löytynyt viitteitä, joiden mukaan Cantellossa on viljelty parsaa jo vuonna 1831. Historiallisista asiakirjoista käy ilmi, että parsaa lahjoitettiin kirkolle, ja seurakunta huutokauppasi sen kirkon kulujen kattamiseksi. Ajan myötä parsanviljelyn merkitys on lisääntynyt nykyiseen keskeiseen asemaansa paikkakunnalla. Cantellon viljelijät myyvät parsaa lähiseuduille ja lähellä sijaitsevaan Sveitsiin.

Arvostettu cantellolainen asianajaja Cesare Baj käytti osan omaisuudestaan parhaiden tuottajien palkinnon perustamiseen. Tavoitteena oli saada viljelijät parantamaan parsanviljelytapojaan.

Tämän vuotuisen palkinnon antamisen yhteydessä vuonna 1939 pidettiin Cantellon ensimmäinen parsajuhla, Fiera dell’Asparago di Cantello. Siitä on tullut perinnetapahtuma, johon saapuu osanottajia niin paikkakunnalta kuin muualtakin maakunnasta. Cronaca Prealpina -lehti julkaisi 31. toukokuuta 1939 parhaina parsanviljelijöinä palkittujen nimet.

Vuonna 2014 Cantellossa vietettiin parsajuhlaa 74. kerran. Tapahtuma houkuttaa joka vuosi toukokuun alussa paikalle monia asianharrastajia.

Asparago di Cantello -parsan maine leviää myös nykyaikaisia kanavia pitkin. Verkossa on useita tuotteesta kertovia sivuja, ja Youtubesta voi löytää kuulujen kokkien ruoka- ja keittiöohjelmia, joissa Asparago di Cantello -parsa on pääosassa.

Asparago di Cantello -parsa tunnetaan omalla nimellään ravintoloissa, erikoisliikkeissä ja marketeissa.

Ruuan harrastajat ja ravintolat ovat arvostaneet jo vuosia Cantellon parsan laatua, ja paikalliset ravintolat ovat erikoistuneet erilaisiin parsaherkkuihin. Keitettäessä Asparago di Cantello -parsa säilyy kiinteänä ja sen väri muuttuu, erityisesti kärki saattaa vihertyä. Sen maku on makeahko ja siihen liittyy Cantellon parsalle tyypillinen, aavistuksen kitkerä maku. Parsan rakenne on kärjestä puoleenväliin mehevä, mehukas ja pehmeä, ja loppuosa on säikeinen.

Tuotteeseen liittyvät monenlaiset taloudelliset, kulttuuriset ja sosiaaliset edut ovat osaltaan edistäneet viljelytekniikan sekä myynti- ja markkinointistrategian kehittämistä ja parantamista. Samalla on voitu pitää yllä perinteitä noudattavaa tuotantoa, joka tarjoaa mahdollisuuden tuloihin ja maaseutuympäristön säilyttämiseen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 14. elokuuta 2014 Italian tasavallan virallisessa lehdessä nro 188 ehdotuksen suojatun maantieteellisen merkinnän ”Asparago di Cantello” hyväksymiseksi.

Tuote-eritelmä on tarkasteltavissa Italian maa- ja metsätalousministeriön (Ministero delle Politiche agricole alimentari e forestali) verkkosivuilla osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

Se on tarkasteltavissa myös suoraan maa- ja metsätalousministeriön kotisivulla (www.politicheagricole.it), jossa valitaan ensin Prodotti DOP IGP (ylhäällä oikealla), sen jälkeen Prodotti DOP IGP STG (näytön vasemmassa laidassa) ja lopuksi Disciplinari di Produzione all’esame dell’UE.

(1) EUVL L 343, 14.12.2012, s. 1.